बाकी लोकें कन्नें रमन बी दीपा ई टोरियै, नुहाड़े नै सारे सरबंध त्रोड़ियै ते सत्त गीह्टियां पुट्ठियां बाहियै घरै ई परतोई आया। बडलै घरा जाने ते हुन घर परतोने आह्ले रमन च धरत-समानै दा फर्क हा। नुहाड़ी हिस्सी दी नुहार दिक्खियै मांऽ घाबरी गेई ही। रमन नैं माऊ शा किश बी छपैलना मनासब नी बुज्झेआ। उन्न सारी गल्ल माऊ ई सनाई ओड़ी। नुहाड़ी अक्खीं फिरी अत्थरूं ढली आए हे। माऊ नै समझाया ते स्हारा दित्ता पर अल्ला जख्म हा, पीड़ ते होनी ही। सबरै छुट्ट हीला बी केह् हा। भुक्ख लग्गी दी ही पर खाने ई मन निहा। सिर बी भारा होए दा हा। ओह् सिर मूंह पलेटियै सेई रेहा।